**ЗАКОН**

**О ИЗМЈЕНИ И ДОПУНАМА ЗАКОНА О СУЗБИЈАЊУ КОРУПЦИЈЕ,**

**ОРГАНИЗОВАНОГ И НАЈТЕЖИХ ОБЛИКА ПРИВРЕДНОГ КРИМИНАЛА**

Члан 1.

У Закону о сузбијању корупције, организованог и најтежих облика привредног криминала („Службени гласник Републике Српске“, број 39/16), у члану 1. послије ријечи: „јединица“ додаје се ријеч: „јавног“, као и у цијелом тексту Закона у одговарајућем падежу.

Члан 2.

У члану 4. у ставу 1. послије ријечи: „републичког“ додаје се ријеч: „јавног“, као и у цијелом тексту Закона у одговарајућем падежу.

Члан 3.

Члан 13. мијења се и гласи:

„(1) Посебно одјељење суда надлежно је на цијелој територији Републике Српске за кривична дјела прописана Кривичним закоником Републике Српске (‘Службени гласник Републике Српске’, број 64/17) и то:

1. тешко убиство (члан 125. став 1. тачка 8. и став 2. у вези са ставом 1),
2. отмица (члан 142),
3. трговина људима (члан 145),
4. трговина дјецом (члан 146),
5. удруживање ради вршења кривичних дјела трговине људима и дјецом (члан 147),
6. примање мита у обављању привредне дјелатности (члан 256),
7. давање мита у обављању привредне дјелатности (члан 257),
8. утаја пореза и доприноса (члан 264. став 3), уколико износ обавезе чије се плаћање избјегава прелази 200.000 КМ,
9. напад на уставно уређење (члан 278),
10. угрожавање територијалне цјелине (члан 279),
11. довођење Републике Српске у положај потчињености или зависности (члан 280),
12. убиство представника највиших органа Републике Српске (члан 281),
13. отмица највиших представника Републике Српске (члан 282),
14. оружана побуна (члан 283),
15. спречавање борбе против непријатеља (члан 284),
16. служба у непријатељској војсци (члан 285),
17. помагање непријатељу (члан 286),
18. противзаконито формирање паравојних и параполицијских снага (члан 287),
19. подривање одбрамбене моћи Републике Српске (члан 288),
20. диверзија (члан 289),
21. саботажа (члан 290),
22. шпијунажа (члан 291),
23. одавање тајне Републике Српске (292),
24. упућивање и пребацивање на територију Републике Српске оружаних група, оружја и муниције (члан 293),
25. позивање на насилну промјену уставног уређења Републике Српске (члан 294),
26. помоћ учиниоцу послије извршеног кривичног дјела против уставног уређења Републике Српске (члан 295),
27. стварање групе или организоване криминалне групе за вршење кривичних дјела против уставног уређења Републике Српске (члан 296),
28. припремање кривичних дјела против уставног уређења Републике Српске (члан 297),
29. тероризам (члан 299),
30. финансирање терористичких акривности (члан 300),
31. стварање терористичких група или организација (члан 301),
32. јавно подстицање на терористичке активности (члан 302),
33. врбовање и обучавање за вршење терористичких дјела (члан 303),
34. формирање и обучавање група ради придруживања страним терористичким организацијама (члан 304),
35. узимање талаца (члан 305),
36. злоупотреба службеног положаја или овлашћења (члан 315), у случају када је учинилац кривичног дјела службено или одговорно лице изабрано или именовано од Народне скупштине Републике Српске, Владе Републике Српске и њених министарстава или Високог судског и тужилачког савјета,
37. примање мита (члан 319),
38. давање мита (члан 320),
39. трговина утицајем (члан 321),
40. несавјестан рад у служби (члан 322), у случају када је учинилац кривичног дјела службено или одговорно лице изабрано или именовано од Народне скупштине Републике Српске, Владе Републике Српске и њених министарстава или Високог судског и тужилачког савјета,
41. напад на судију и јавног тужиоца (члан 339),
42. повреда закона од стране судије или јавног тужиоца (члан 346),
43. удруживање ради вршења кривичних дјела (члан 365),
44. извршење кривичног дјела у саставу криминалног удружења (члан 366).

(2) Посебно одјељење суда надлежно је на цијелој територији Републике Српске и за кривична дјела наведена у Глави XXVI– Кривична дјела против правосуђа Кривичног законика Републике Српске, ако су учињена у вези са кривичним дјелима из става 1. овог члана.

(3) Посебно одјељење суда надлежно је на цијелој територији Републике Српске и за кривично дјело прање новца из члана 263. Кривичног законика Републике Српске ако је учињено у вези са кривичним дјелима из става 1. овог члана.

(4) Ако у току главног претреса суд установи да није ријеч о кривичном дјелу из става 1. овог члана, неће доставити предмет надлежном суду, него ће сам спровести поступак и донијети одлуку.“

Члан 4.

У кривичним предметима у којима је стварна надлежност суда измијењена одредбама члана 3. овог закона, поступци који су започети пред надлежним судом окончаће се према одредбама раније важећих прописа.

Члан 5.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-981/17 ПРЕДСЈЕДНИК

Датум: 13. септембар 2017. године НАРОДНЕ СКУПШТИНЕ

***Недељко Чубриловић***